b'\n_START_ARTICLE_\nFlatwoodsin hirvi\xc3\xb6\n_START_PARAGRAPH_\nFlatwoodsin hirvi\xc3\xb6, tunnettu my\xc3\xb6s Braxtonin piirikunnan hirvi\xc3\xb6n\xc3\xa4, on v\xc3\xa4itetty tapahtuma, joka tapahtui 12. syyskuuta 1952 Flatwoodsissa L\xc3\xa4nsi-Virginian osavaltiossa Yhdysvalloissa.\n_START_SECTION_\nTapauksen kuvaus\n_START_PARAGRAPH_\nTuona iltap\xc3\xa4iv\xc3\xa4n\xc3\xa4 sheriffi Robert Carr ja varasheriffi Burnell Long kutsuttiin tutkimaan palavaa esinett\xc3\xa4, jonka n\xc3\xa4htiin putoavan taivaalta maahan Flatwoodsissa Elk Riverin l\xc3\xa4hell\xc3\xa4._NEWLINE_My\xc3\xb6hemmin, h\xc3\xa4m\xc3\xa4r\xc3\xa4nkoitossa, nelj\xc3\xa4 jalkapalloa pelaamassa ollutta poikaa n\xc3\xa4kiv\xc3\xa4t jonkin laskeutuvan Bailey Fisherin talon l\xc3\xa4hist\xc3\xb6ll\xc3\xa4 olevalle kukkulalle. Matkalla kukkulalle poikien seuraan liittyi Kathleen Mayn kaksi poikaa._NEWLINE_Paikan p\xc3\xa4\xc3\xa4ll\xc3\xa4 pojat v\xc3\xa4ittiv\xc3\xa4t n\xc3\xa4hneens\xc3\xa4 sihisev\xc3\xa4n, hohtavan noin kolme metri\xc3\xa4 halkaisijaltaan olevan esineen. Sen vieress\xc3\xa4 he n\xc3\xa4kiv\xc3\xa4t leijuvan olennon, jolla oli kirkkaat punaiset kasvot, "pata\xc3\xa4ss\xc3\xa4n muotoinen p\xc3\xa4\xc3\xa4" ja kirkkaanvihre\xc3\xa4 vaatetus, joka roikkui laskoksilla vy\xc3\xb6t\xc3\xa4r\xc3\xb6lt\xc3\xa4. Olento vaikutti leijuvan hyp\xc3\xa4yksitt\xc3\xa4in lapsia kohti. Lapset l\xc3\xa4htiv\xc3\xa4t juoksemaan kukkulalta alas Mayn kotiin, josta he soittivat sheriffin toimistoon. Tutkimuksien lopputuloksena p\xc3\xa4\xc3\xa4teltiin, ett\xc3\xa4 lapset olivat n\xc3\xa4hneet meteorin, ja jonkin el\xc3\xa4imen, esimerkiksi pesukarhun tai p\xc3\xb6ll\xc3\xb6n, silm\xc3\xa4t olivat pel\xc3\xa4stytt\xc3\xa4neet heid\xc3\xa4t.\n_START_SECTION_\nJulkisuus\n_START_PARAGRAPH_\nHirvi\xc3\xb6st\xc3\xa4 tehdyt ja useissa sanomalehdiss\xc3\xa4 ja kirjoissa julkaistut piirrokset kuuluvat tunnetuimpiin ja pelottavimpiin kuvauksiin avaruusolennoista. T\xc3\xa4m\xc3\xa4n kuvan oli piirt\xc3\xa4nyt We the People -tv-ohjelman piirt\xc3\xa4j\xc3\xa4 Mayn kuvauksen perusteella.\n_START_SECTION_\nFrank Feschinon kirja\n_START_PARAGRAPH_\nVaikka tapaus kuuluu ufologian tunnetuimpiin, ei sen yhteydess\xc3\xa4 ole vuosikymmeniin juuri tapahtunut edistyst\xc3\xa4. T\xc3\xa4st\xc3\xa4 innostuneena yhdysvaltalainen Frank Feschino Jr. julkaisi vuonna 2004 352-sivuisen kirjan The Braxton County Monster: The Cover-Up of the Flatwoods Monster Revealed (2004), joka v\xc3\xa4itt\xc3\xa4\xc3\xa4 kertovansa koko totuuden tapauksesta._NEWLINE_Feschino my\xc3\xb6s arvelee, ett\xc3\xa4 It\xc3\xa4-Timorissa olevissa toteemipaaluissa on kuvattu sama olento kuin jonka May ja lapset n\xc3\xa4kiv\xc3\xa4t vuonna 1952.'